**О Б Р А З Л О Ж Е Њ Е**

I. УСТАВНИ ОСНОВ

Уставни основ за доношење Закона о изменама и допунама Закона о уџбеницима садржан је у одредби члана 97. тачка 10. Устава Републике Србије, према коме Република Србија уређује и обезбеђује, између осталог систем у области образовања.

II. РАЗЛОЗИ ЗА ДОНОШЕЊЕ ЗАКОНА

Предлог закона о изменама и допунама Закона о уџбеницима (у даљем тексту: Закон), који је припремило Министарство просвете, предвиђа унапређивање примене појединих законских решења у смислу подршке остваривању прописаних циљева образовања и васпитања и то развијања личног и националног идентитета, развијања свести и осећања припадности Републици Србији, поштовања и неговања српског језика и матерњег језика, традиције и културе српског народа на простору Републике Србије, развијања интеркултуралности, поштовање и очување националне и светске културне баштине, као и у делу обезбеђивања уџбеника и других наставних средстава за ученике, а у циљу обезбеђивања и унапређивања квалитета, доступности и праведности система образовања и васпитања.

Министарство просвете је на основу прикупљених података и утврђеног стања у области издавања уџбеника од значаја за развој личног и националног идентитета, развој свести и осећања припадности Републици Србији, поштовања и неговања српског језика, традиције и културе српског народа на простору Републике Србије и на основу утврђеног стања (урађених анализа и истраживања) и критичког вредновања предложило увођење посебног националног уџбеничког пакета у основном образовању и васпитању у зависности од плана и програма за одређени разред основног образовања и васпитања за уџбенике за предмете: српски језик, српски језик и књижевност, свет око нас, природа и друштво, историја, географија, музичка култура, а које би издавао један, јавни издавач и штампало јавно предузеће.

Увођење уџбеника од националног значаја у Закон има за циљ очување националног идентитета, културне баштине и језика. Ови уџбеници обезбедиће јединствен приступ наставним садржајима који су од суштинског значаја за развој националне свести ученика. Прецизно одређивање предмета од националног значаја омогућава доследну и квалитетну наставу у области језика, књижевности, друштвених и уметничких наука.

Обезбеђивања потпуне транспарентности у поступку избора уџбеника реализовано је тако што су овим законом посебно утврђена начела за избор уџбеника, односно прописани јасни, транспарентни и недискриминаторни критеријуми на основу којих ће се школе опредељивати за уџбенике а прописан је и механизам за регулисање тржишта уџбеника кроз одређивање највише малопродајне цене уџбеника.

Изменама су кориговани и рокови, који су у пракси били кратки и отежавали су одређене фазе процеса.

Новину представља и успостављање законске лиценце у материји ауторских права на објављеним делима која су обавезна садржина уџбеника, сагласно плану и програму наставе и учења, као и сет нових антикоруптивних мера којима се спречавају злоупотребе у процесу избора уџбеника. Коначно, овим законом утврђује се и додатно највиша препоручена маса уџбеника.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

**Чланом 1. Предлога закона** извршена је измена и допуна члана 3. у ставу 1. тако да се обавезност коришћења националне читанке проширује на све ученике у основном и средњем образовању у Србији и на ученике који похађају наставу у иностранству по посебном програму основног образовања и васпитања на српском језику, чиме се обезбеђује очување националног и културног идентитета наших ученика у дијаспори. Овим решењем уводи се нормативна основа за равноправно и кохерентно образовање у земљи и иностранству.

**Чланом 2. Предлога закона** извршена је допуна додавањем назива изнад члана 4а и члана 4а Закона, којим се уџбеници за предмете: српски језик, српски језик и књижевност, свет око нас, природа и друштво, историја, географија, музичка култура и ликовна култура, за ученике основног образовања и васпитања који наставу похађају на српском језику, сматрају уџбеницима од националног значаја. Уџбеници од националног значаја преносе вредности, традицију, језик и културу, због чега представљају основно средство изградње и очувања идентитета и националне кохезије, стабилности и отпорности Републике Србије на спољне утицаје и један од стубова националне безбедности. Поред тога, дефинисани су и уџбеници од посебног значаја за националне мањине. Уџбеници за извођење наставе на језику и писму националне мањине и додаци уз те уџбенике за предмете: матерњи језик, матерњи језик и књижевност, српски као нематерњи језик, свет око нас, природа и друштво, историја, географија, музичка култура и ликовна култура, за ученике основног образовања и васпитања који наставу похађају на језику и писму националне мањине, сматрају се уџбеницима од посебног значаја за националне мањине.

**Чланом 3. Предлога закона** извршена је измена назива члана 5. и члана 5. Закона, на начин да је прописано да уџбенике за извођење наставе на језику и писму национале мањине чине уџбеници од посебног значаја за националне мањине и додаци уз те уџбенике и остали уџбеници за извођење наставе на језику и писму националне мањине. Такође је прописано да уџбеник за извођење наставе на језику и писму националне мањине може бити: уџбеник на језику и писму националне мањине који је издат на територији Републике Србије; уџбеник на језику и писму националне мањине који је превод уџбеника одобреног на српском језику; додатак уз уџбеник за предмете дефинисане чланом 4а став 3. овог закона; уџбеник на језику и писму националне мањине издат у страној држави, који је одобрен у складу са овим законом. Прописано је и да се одредбе овог закона које се односе на уџбеник сходно примењују и на додатак из става 1. тачка 3) овог члана за предмете од посебног значаја за националну мањину.

**Чланом 4. Предлога закона** извршена је измена члана 10. Закона, на начин да се у ставу 6. овог члана прецизира овлашћење министра да пропише начин и рокове доделе уџбеника и националне читанке и коришћење и враћање уџбеника који се финансирају из буџета, чиме се обезбеђује правни основ за планирање, расподелу и контролу јавних средстава намењених за уџбенике и националну читанку.

**Чланом 5.** **Предлога закона** извршена је измена члана 11. Закона, где се у ставу 2. тог члана мења формулација назива тачке 3), прецизније дефинише тачка 5) и брише став 6. чиме се укида право издавача на финансијску компензацију за нискотиражне уџбенике кроз умањење обавеза, чиме се мења режим јавног финансирања и примена начела сразмерности у корист рестриктивнијег тумачења права на надокнаду.

**Чланом 6. Предлога закона** извршена је допуна на начин да је после члана 13. додат назив члана 13а и члан 13а који прописује ауторску накнаду за дела која су обавезан део садржаја уџбеника. Прописано је да је без дозволе аутора, а уз обавезу плаћања ауторске накнаде, дозвољено умножавање и стављање у промет тако умножених одломака објављеног ауторског дела, односно објављених појединачних ауторских дела, када се она, према утврђеном плану и програму наставе и учења, појављују као део садржаја обавезног наставног средства, уџбеника и уџбеничког комплета, одобреног за употребу у основном и средњем образовању у складу са овим законом. Висину ауторске накнаде из става 1. овог члана прописује Влада.

**Чланом 7. Предлога закона** извршена је измена и допуна члана 14. Закона, на начин да је прописано да националну читанку и уџбенике од националног значаја издаје јавни издавач у штампаном, а може их издавати и у дигиталном облику. Штампу издања јавног издавача обавља правно лице регистровано за делатност издавања и штампања научне и стручне и уџбеничке литературе чији је оснивач Република Србија.

**Чланом 8. Предлога закона** извршена је допуна на начин да је после члана 14а додат члан 14б, затим назив члана 14в и члан 14в, којим је уређено да јавни издавач бира ауторе и формира ауторски тим за припрему уџбеника од националног значаја и то појединачно за сваки уџбеник по разреду, као и да јавни издавач расписује јавни позив за избор чланова ауторског тима за припрему ових уџбеника, а који чине лица са интегритетом и ауторитетом у области за коју су изабрани. Осим тога, предвиђено је и да јавни издавач именује рецензентску комисију за уџбенике од националног значаја, водећи рачуна о њиховој стручности и релевантном искуству у области за коју се уџбеник припрема. Такође, прописане су и последице доцње у припреми и достави рукописа уџбеника од националног значаја.

**Чланом 9. Предлога закона** извршена је измена у члану 16. ставу 10. Закона ради јаснијег описа процедуре приликом достављања предлога Завода.

**Чланом 10. Предлога закона** извршена је допуна у члану 17. став 1. Закона на начин да је после тачке 3) додата тачка 4) којом је прописан додатни садржај плана уџбеника,у видунајвеће препорученемасе штампаног уџбеника у грамима (г).

**Чланом 11. Предлога закона** извршена је измена члана 19. Закона на начин да се прецизира рок до ког се каталог уџбеника објављује (1. март), прописује се које податке садржи каталог уџбеника, као и то да се каталог уџбеника не ажурира у периоду од 60 дана од објављивања. Такође се прописује право издавача да сам иницира брисање уџбеника из каталога уџбеника, који више нису у употреби.

**Чланом 12. Предлога закона** извршена је допуна Закона чланом 19а којим је прописано да уџбеник од националног значаја, издат по програму наставе и учења који је престао да важи након доношења новог програма, може да се користи до стављања у промет уџбеника припремљеног по новом програму наставе и учења

**Чланом 13. Предлога закона** извршена је измена члана 22. Закона у погледу рока у којем постоји обавеза Министарства да Заводу, у одређеном броју примерака, достави рукопис уџбеника и елаборат у одговарајућој форми. Такође, дефинисано је да су нискотиражни уџбеници ослобођени од таксе за стручну оцену, што представља посебно правно решење у оквиру прописа о уџбеницима, којим се подстиче доступност и квалитет образовног материјала у стручном образовању и у области нискотиражних уџбеника.

**Чланом 14. Предлога закона** извршена је измена члана 23. Закона брисањем ст. 11. и 12. из разлога што све стручне оцене за одобрене уџбенике имају исти прописан садржај и њихово објављивање нема информативну вредност, а подаци су увек доступни на захтев, што објаву чини додатним непотребним административним оптерећењем. Досадашњи став 13. који постаје став 11. измењен је тако да уколико Завод, односно Покрајински завод не достави стручну оцену у прописаном року, министар, односно покрајински секретар ће у року од осам дана од дана истека рока образовати комисију за припрему стручне оцене из реда одговарајућих стручњака. Комисија доставља министру, односно покрајинском секретару стручну оцену у року од 20 дана од дана пријема рукописа.

**Чланом 15. Предлога закона** извршена је измена члана 24. Закона додавањем новог става 4. којим је прописано да уколико је планом уџбеника за наставни предмет у основној школи предвиђен уџбенички комплет, издавач обавезно истовремено подноси захтев за одобравање свих компоненти уџбеничког комплета.

**Чланом 16. Предлога закона** извршена је измена члана 26. Закона на начин да је измењен рок за достављање захтева надлежном савету и допуњен је став 3. на начин да надлежни савет образује трочлану стручну комисију сачињену од стручњака из релевантне области за експертизу рукописа уџбеника који је био предмет разматрања стручне комисије Завода за оцену рукописа, односно за који је Завод предложио да се не прихвати захтев за одобравање рукописа уџбеника, као појединачног процесног корака у поступку оцене и одобравања наставних материјала.

**Чланом 17. Предлога закона** извршена је измена назива члана 34. и члана 34. Закона, успостављањем начела у вези са избором уџбеника где се подразумева да школа бира уџбенике из каталога у складу са прописаним начелима, а одлуку доноси наставничко веће на предлог стручних већа. Избор уџбеника важи до четири школске године, али је могућа и ранија промена уз сагласност Министарства и достављање одговарајуће документације. Такође, предвиђено је обезбеђивања потпуне транспарентности у поступку избора уџбеника.

**Чланом 18. Предлога закона** извршена је допуна Закона чл. 34а-34г којима се прописује поступак избора уџбеника који не спадају у уџбенике од националног значаја, избор уџбеника за наставу на језику и писму националне мањине и уџбеника који користе ученици са сметњама у развоју и инвалидитетом, затим се уводи одређивање највише малопродајне цене уџбеника, на предлог седмочлане комисије састављене од стручњака и представника релевантних институција, сваке године доноси одлуку о највишој малопродајној цени уџбеника, која обавезује издаваче и обезбеђује ценовну контролу и доступност уџбеника за наредну школску годину. Ова одредба има за циљ да се обезбеди транспарентност, контролисано формирање цена и доступност уџбеника свим ученицима под једнаким условима. Одређивањем највише малопродајне цене уџбеника на годишњем нивоу, на основу стручног мишљења представника релевантних институција и сектора, спречава се неконтролисано повећање цена и штити значај ученика, родитеља и потрошача. Оваквим приступом осигурава се и равноправност ученика који наставу похађају на језику националне мањине или користе прилагођене уџбенике. Чланом 34г уводи се могућност одређивања највеће масе уџбеника, где се утврђује формула за израчунавање највеће препоручене масе уџбеника по предмету у основној школи, с циљем заштите и превенције здравља ученика, при чему се максимална маса одређује у зависности од разреда и недељног фонда часова.

**Чланом 19. Предлога закона** извршена је допуна члана 36. Закона, прецизирањем да се донацијама, поклонима или репрезентацијом не сматрају краткотрајно представљање уџбеника у школи, репрезентације мале вредности до 1000 динара по особи, као ни бесплатни примерци уџбеника намењени за избор уџбеника, при чему се ова ограничења примењују трајно, без обзира на фазу поступка одобравања уџбеника.

**Чланом 20. Предлога закона** додаје се посебна казнена одредба, као члан 43а, којим се прописује новчана казна за прекршај у случају продаје уџбенике по цени већој од цене утврђене одлуком Владе.

**Чланом 21. Предлога закона** прописано је да уџбеници који су одобрени на основу закона о уџбеницима („Службени гласник РС”, бр. 27/18 и 92/23) за основну школу за предмете српски језик, српски језик и књижевност, свет око нас, природа и друштво, историја, географија, музичка култура и ликовна култура користиће се до стављања у промет уџбеника за те предмете у складу са овим законом, након чега ће бити обрисани из каталога уџбеника. Јавни издавач расписаће јавни позив за избор аутора за припрему уџбеника од националног значаја за први и пети разред основне школе у року од 30 дана од дана ступања на снагу овог закона, а за остале разреде најкасније 18 месеци пре почетка школске године у којој ти уџбеници почињу да се користе. Јавни издавач је дужан да преда у штампу рукописе уџбеника од националног значаја најкасније 30 дана пре почетка школске године у којој ти уџбеници почињу да се користе. Коришћење уџбеника од националног значаја у основној школи за ученике првог и петог разреда почеће од школске 2026/2027. године, за ученике другог и шестог разреда почеће од школске 2027/2028. године, за ученике трећег и седмог разреда почеће од школске 2028/2029. године и за ученике четвртог и осмог разреда почеће од школске 2029/2030. године.

**Чланом 22. Предлога закона** прописано је да ће прописи за спровођење овог закона бити донети у року од 90 дана од дана ступања на снагу овог закона.

**Чланом 23. Предлога закона** прописано је да овај закон ступа на снагу осмог дана од дана објављивања у „Службеном гласнику Републике Србије”.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона потребно је обезбедити средства у 2025. години у износу од 244.000.000 динара, а за 2026. годину и 2027. годину потребно је обезбедити средства у буџету Републике Србије у износу од 476.000.000 динара по години.